KOMISIJOS SPRENDIMAS
2006 m. liepos 28 d.
dėl tam tikrų laikinų apsaugos priemonių, susijusių su labai patogeniniu paukščių gripu Kroatijoje
(pranešta dokumentu Nr. C(2006) 3352)
(Tekstas svarbus EEE)
(2006/533/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 1, 3 ir 7 dalis,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 1, 5 ir 6 dalis,
kadangi:
(1)
Paukščių gripas yra užkrečiama virusinė naminių ir kitų paukščių liga, sukelianti mirtį ir sutrikimus, kurie greitai gali pasiekti epizootinį mastą ir taip sukelti rimtą grėsmę gyvūnų ir visuomenės sveikatai bei smarkiai sumažinti paukštininkystės pelningumą. Yra pavojus, kad ligos sukėlėjas gali pasklisti vykdant tarptautinę prekybą gyvais naminiais ir kitais paukščiais ar jų produktais.
(2)
Po paukščių gripo epidemijos protrūkio, kurį pirmiausiai 2003 m. gruodžio mėn. pietryčių Azijoje sukėlė didelio patogeniškumo viruso štamas H5N1, Komisija priėmė kai kurias su paukščių gripu susijusias apsaugos priemones. Tokios priemonės visų pirma buvo 2005 m. spalio 27 d. Komisijos sprendimas 2005/758/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Kroatijoje ir panaikinantis Sprendimą 2005/749/EB (3). Tame sprendime nustatyta, kad valstybės narės turi sustabdyti gyvų naminių paukščių, bėgiojančių paukščių, ūkiuose auginamų bei laukinių medžiojamųjų plunksnuočių ir kai kurių kitų gyvų paukščių, įskaitant kambarinius paukščius, ir šių rūšių perinti skirtų kiaušinių bei tam tikrų paukščių produktų importą iš tam tikrų Kroatijos teritorijos dalių. Sprendimas 2005/758/EB taikomas iki 2006 m. liepos 31 d.
(3)
Be to, Kroatija pranešė Komisijai, kad šios šalies kompetentingos institucijos šiuo metu taiko apsaugos priemones, kurios yra lygiavertės valstybių narių kompetentingų institucijų taikomoms priemonėms pagal 2006 m. vasario 17 d. Komisijos sprendimą 2006/115/EB dėl tam tikrų apsaugos priemonių, susijusių su labai patogenišku laukinių paukščių gripu Bendrijoje, ir panaikinantį Sprendimus 2006/86/EB, 2006/90/EB, 2006/91/EB, 2006/94/EB, 2006/104/EB ir 2006/105/EB (4).
(4)
Kroatija pranešė Komisijai, kad ji nedelsdama Komisiją informuos apie bet kokius vėlesnius gyvūnų sveikatos padėties Kroatijoje pasikeitimus, įskaitant visų pirma bet kokius naujus paukščių gripo protrūkius, kurių gali pasitaikyti tarp laukinių paukščių. Komisija nedelsdama apie tai informuos valstybes nares ir joms perduos visą iš Kroatijos valdžios institucijų gautą informaciją.
(5)
Atsižvelgiant į tai, kad Kroatijos kompetentingos institucijos taiko šias apsaugos priemones, ir į Kroatijos įsipareigojimą nedelsiant pranešti Komisijai apie visus vėlesnius gyvūnų sveikatos padėties pasikeitimus dėl paukščių gripo, taikomos Bendrijos teisės aktuose nustatytos priemonės dėl ligos protrūkių šioje šalyje turi būti iš dalies pakeistos, kad būtų galima importuoti produktus iš tų Kroatijos teritorijos dalių, kuriose Kroatijos kompetentingos institucijos nenustatė lygiaverčių Sprendime 2006/115/EB nustatytų apsaugos priemonių po to, kai buvo patvirtintas paukščių gripo, kurį tarp laukinių paukščių sukėlė labai patogeniško viruso H5N1 štamas, protrūkis.
(6)
2005 m. birželio 3 d. Komisijos sprendime 2005/432/EB, nustatančiame gyvūnų sveikatos ir tinkamumo žmonių maistui reikalavimus ir veterinarijos sertifikatų pavyzdžius importuojant mėsos produktus žmonių vartojimui iš trečiųjų šalių ir panaikinančiame Sprendimus 97/41/EB, 97/221/EB ir 97/222/EB (5), pateikiamas trečiųjų šalių, iš kurių valstybės narės gali leisti importuoti tam tikrus mėsos produktus, sąrašas ir nustatoma apdorojimo tvarka, kuri laikoma veiksminga neutralizuojant atitinkamus patogenus. Siekiant išvengti ligos perdavimo per tokius produktus, juos būtina tinkamai apdoroti atsižvelgiant į sveikatos padėtį kilmės šalyje ir rūšį, iš kurios gaminami produktai. Todėl yra tikslinga ir toliau leisti importuoti laukinių medžiojamųjų plunksnuočių mėsos produktus, kurių kilmės šalis yra Kroatija ir kurie visu savo tūriu yra apdoroti ne mažesne kaip 70 °C temperatūra.
(7)
Atsižvelgiant į epidemiologinę padėtį Kroatijoje bei kaimyninėse šalyse ir į paukščių gripo tebekeliamą pavojų, šiame sprendime nustatytos apsaugos priemonės turi būti taikomos iki 2006 m. gruodžio 31 d.
(8)
Siekiant Bendrijos teisės aktų aiškumo ir nuoseklumo, Sprendimas 2005/758/EB turėtų būti panaikintas ir pakeistas šiuo sprendimu.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės sustabdo toliau nurodytų produktų importą iš šio sprendimo priede nurodytos Kroatijos teritorijos dalies:
a)
gyvų naminių paukščių, bėgiojančiųjų paukščių, ūkiuose auginamų bei laukinių medžiojamųjų plunksnuočių, gyvų paukščių, išskyrus naminius, kaip apibrėžta Komisijos sprendimo 2000/666/EB (6) 1 straipsnio trečioje įtraukoje, įskaitant paukščius, vykstančius kartu su šeimininku (kambarinius paukščius), ir šios rūšies perinti skirtų kiaušinių;
b)
šviežios laukinių medžiojamųjų plunksnuočių;
c)
mėsos preparatų ir mėsos produktų, pagamintų iš laukinių medžiojamųjų plunksnuočių mėsos arba kuriuose yra šių rūšių paukščių mėsos;
d)
žaliavos naminių gyvūnėlių maistui ir neapdorotos pašarinės žaliavos, kurioje yra bet kokių laukinių medžiojamųjų plunksnuočių dalių, bei
e)
visų medžiojamų paukščių neapdorotų trofėjų.
2 straipsnis
Nukrypdamos nuo 1 straipsnio c punkto, valstybės narės leidžia importuoti mėsos preparatus ir mėsos produktus, pagamintus iš laukinių medžiojamųjų plunksnuočių mėsos arba kurių sudėtyje yra šios rūšies mėsos, jeigu mėsa buvo apdorota taikant bent vieną iš specifinių apdorojimo metodų, nurodytų Sprendimo 2005/432/EB II priedo 4 dalies B, C ar D punktuose.
3 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai jos nedelsdamos praneša Komisijai.
4 straipsnis
Sprendimas 2005/758/EB panaikinamas.
5 straipsnis
Šis sprendimas taikomas iki 2006 m. gruodžio 31 d.
6 straipsnis
Šis sprendimas skirtas valstybėms narėms.
Priimta Briuselyje, 2006 m. liepos 28 d.